ROZHODNUTIE KOMISIE
z 2. októbra 2009
o finančnom príspevku Spoločenstva na národné programy niektorých členských štátov v roku 2009 na zber, správu a využívanie údajov v odvetví rybného hospodárstva
[oznámené pod číslom K(2009) 7424]
(2009/811/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (1), a najmä na jeho článok 24 ods. 1,
keďže:
(1)
Nariadením (ES) č. 861/2006 sa ustanovujú podmienky poskytnutia finančného príspevku Spoločenstva na výdavky, ktoré vzniknú členským štátom v súvislosti s ich národnými programami zberu a správy údajov.
(2)
Tieto programy sa majú vypracovať v súlade s nariadením Rady (ES) č. 199/2008 z 25. februára 2008 o vytvorení rámca Spoločenstva pre zber, správu a využívanie údajov v odvetví rybného hospodárstva a pre podporu vedeckého poradenstva súvisiaceho so spoločnou politikou v oblasti rybného hospodárstva (2) a s nariadením Komisie (ES) č. 665/2008 zo 14. júla 2008, ktorým sa ustanovujú podrobné pravidlá uplatňovania nariadenia Rady (ES) č. 199/2008 (3).
(3)
Belgicko, Bulharsko, Cyprus, Dánsko, Estónsko, Fínsko, Francúzsko, Grécko, Holandsko, Írsko, Litva, Lotyšsko, Malta, Nemecko, Poľsko, Portugalsko, Rumunsko, Slovinsko, Spojené kráľovstvo, Španielsko, Švédsko a Taliansko predložili svoje národné programy na roky 2009 a 2010 podľa článku 4 ods. 4 a 5 nariadenia Rady (ES) č. 199/2008. Tieto programy sa schválili v súlade s článkom 6 ods. 3 nariadenia (ES) č. 199/2008.
(4)
Tieto členské štáty predložili plánované ročné rozpočty na obdobie rokov 2009 - 2010 podľa článku 2 nariadenia Komisie (ES) č. 1078/2008 z 3. novembra 2008, ktorým sa ustanovujú podrobné pravidlá vykonávania nariadenia Rady (ES) č. 861/2006 pokiaľ ide o výdavky, ktoré členské štáty vynaložili pri zbere a správe základných údajov o rybnom hospodárstve (4). Komisia zhodnotila plánované ročné rozpočty členských štátov, ako je ustanovené v článku 4 nariadenia (ES) č. 1078/2008, pričom zohľadnila národné programy schválené v súlade s článkom 6 ods. 3 nariadenia (ES) č. 199/2008.
(5)
V článku 5 nariadenia (ES) č. 1078/2008 sa ustanovuje, že Komisia schváli plánovaný ročný rozpočet a rozhodne o ročnom finančnom príspevku Spoločenstva na každý vnútroštátny program v súlade s postupom ustanoveným v článku 24 nariadenia (ES) č. 861/2006 a na základe výsledku hodnotenia plánovaných ročných rozpočtov, uvedené v článku 4 nariadenia č. 1078/2008.
(6)
V zmysle článku 24 ods. 3 písm. b) nariadenia (ES) č. 861/2006 sa sadzba finančného príspevku stanovuje rozhodnutím Komisie. V zmysle článku 16 nariadenia (ES) č. 861/2006 finančné opatrenia Spoločenstva v oblasti zhromažďovania základných údajov nepresiahnu 50 % nákladov, ktoré členským štátom vznikli pri vykonávaní programu zhromažďovania a správy údajov v odvetví rybného hospodárstva. Podľa článku 24 ods. 2 sa uprednostnia činnosti, ktoré sú najvhodnejšie na zlepšenie zhromažďovania údajov potrebných pre SRP.
(7)
Toto rozhodnutie predstavuje rozhodnutie o financovaní v zmysle článku 75 ods. 2 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5).
(8)
Opatrenia ustanovené v tomto rozhodnutí sú v súlade so stanoviskom Výboru pre rybolov a akvakultúru,
PRIJALA TOTO ROZHODNUTIE:
Článok 1
Maximálna celková suma finančného príspevku Spoločenstva, ktorá sa poskytne každému členskému štátu na zber, správu a využívanie údajov v odvetví rybného hospodárstva v roku 2009 a sadzba finančného príspevku Spoločenstva sa stanovujú v prílohe.
Článok 2
Toto rozhodnutie je určené členským štátom.
V Bruseli 2. októbra 2009